สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 10 ม.ค. 61
10 ม.ค. 2561

ดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮเมื่อคืนนี้ (9 ม.ค.) ขานรับมุมมองบวกเกี่ยวกับแนวโน้มผลประกอบการของบริษัทจดทะเบียน โดยหุ้นกลุ่มธนาคารและกลุ่มเฮลธ์แคร์ดีดตัวขึ้นอย่างแข็งแกร่ง นอกจากนี้ ตลาดยังได้รับปัจจัยหนุนจากความหวังที่ว่า สถานการณ์ตึงเครียดในคาบสมุทรเกาหลีจะลดน้อยลง หลังจากเกาหลีเหนือและเกาหลีใต้ได้หันหน้าเจรจากันเป็นครั้งแรกในรอบกว่า 2 ปี
ดัชนีเฉลี่ยอุตสาหกรรมดาวโจนส์ปิดที่ 25,385.80 จุด พุ่งขึ้น 102.80 จุด หรือ +0.41% ดัชนี S&amp;P500 ปิดที่ 2,751.29 จุด เพิ่มขึ้น 3.58 จุด หรือ +0.13% และดัชนี Nasdaq ปิดที่ 7,163.58 จุด เพิ่มขึ้น 6.19 จุด หรือ +0.09%
 
ตลาดหุ้นยุโรปปิดบวกติดต่อกันเป็นวันที่ 5 เมื่อคืนนี้ (9 ม.ค.) ขานรับข้อมูลเศรษฐกิจที่แข็งแกร่งของเยอรมนี รวมทั้งรายงานของสำนักงานสถิติแห่งสหภาพยุโรป (ยูโรสแตท) ซึ่งระบุว่า อัตราว่างงานในยูโรโซนร่วงลงแตะระดับต่ำสุดในรอบเกือบ 9 ปี
ดัชนี Stoxx Europe 600 ปรับตัวขึ้น 0.4% ปิดที่ 400.11 จุด ซึ่งเป็นระดับสูงสุดในรอบสองปีครึ่ง และทำสถิติปิดเหนือระดับ 400 จุดเป็นครั้งแรกนับตั้งแต่ช่วงกลางปี 2558
ดัชนี DAX ตลาดหุ้นเยอรมันปิดที่ 13,385.59 จุด เพิ่มขึ้น 17.81 จุด หรือ +0.13% ดัชนี CAC-40 ตลาดหุ้นฝรั่งเศสปิดที่ 5,523.94 จุด เพิ่มขึ้น 36.52 จุด หรือ +0.67% และดัชนี FTSE 100 ตลาดหุ้นลอนดอนปิดที่ 7,731.02 จุด เพิ่มขึ้น 34.51 จุด หรือ +0.45%
ตลาดหุ้นลอนดอนปิดในแดนบวกเมื่อคืนนี้ (9 ม.ค.) ด้วยแรงหนุนจากหุ้นจดทะเบียนรายใหญ่อย่างดับเบิลยูเอ็ม มอร์ริสัน ซูเปอร์มาร์เก็ตส์ ซึ่งทะยานขึ้นขานรับยอดขายที่เติบโตสดใสในช่วงเทศทาลคริสต์มาส
ดัชนี FTSE 100 เพิ่มขึ้น 34.51 จุด หรือ +0.45% ปิดที่ 7,731.02 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (9 ม.ค.) จากการคาดการณ์ที่ว่า สต็อกน้ำมันดิบของสหรัฐจะปรับตัวลงติดต่อกันเป็นสัปดาห์ที่ 8 โดยสำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยรายงานสต็อกน้ำมันดิบประจำสัปดาห์ในวันพรุ่งนี้
สัญญาน้ำมันดิบ WTI ส่งมอบเดือนก.พ. พุ่งขึ้น 1.23 ดอลลาร์ หรือ 2% ปิดที่ 62.96 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 9 ธ.ค. 2557
สัญญาน้ำมันดิบเบรนท์ส่งมอบเดือนมี.ค. เพิ่มขึ้น 1.04 ดอลลาร์ หรือ 1.5% ปิดที่ 68.82 ดอลลาร์/บาร์เรล ซึ่งเป็นระดับสูงสุดนับแต่เดือนธ.ค. 2557
 
สัญญาทองคำตลาดนิวยอร์กปิดปรับตัวลงเมื่อคืนนี้ (9 ม.ค.) เนื่องจากนักลงทุนลดการถือครองทองคำในฐานะสินทรัพย์ที่ปลอดภัย หลังจากตลาดหุ้นนิวยอร์กดีดตัวขึ้นอย่างแข็งแกร่ง นอกจากนี้ การแข็งค่าของสกุลเงินดอลลาร์ยังสร้างแรงกดดันต่อภาวะการซื้อขายในตลาดทองคำเช่นกัน
สัญญาทองคำตลาด COMEX (Commodity Exchange) ส่งมอบเดือนก.พ. ลดลง 6.7 ดอลลาร์ หรือ 0.51% ปิดที่ระดับ 1,313.70 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 13.4 เซนต์ หรือ 0.78% ปิดที่ 17.01 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 4.1 เซนต์ หรือ 0.42% ปิดที่ 972.3 ดอลลาร์/ออนซ์
สัญญาพัลลาเดียมส่งมอบเดือนมี.ค. ร่วงลง 2.25 ดอลลาร์ หรือ 0.2% ปิดที่ 1,098.15 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดเงินนิวยอร์กเมื่อคืนนี้ (9 ม.ค.) หลังจากเจ้าหน้าที่ธนาคารกลางสหรัฐ (เฟด) ได้ออกมาส่งสัญญาณสนับสนุนให้เฟดเดินหน้าปรับขึ้นอัตราดอกเบี้ย ขณะที่นักลงทุนจับตาสหรัฐเตรียมเปิดเผยตัวเลขเงินเฟ้อในสัปดาห์นี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1932 ดอลลาร์ จากระดับ 1.1965 ดอลลาร์ ขณะที่เงินปอนด์อ่อนค่าลงแตะระดับ 1.3533 ดอลลาร์ จากระดับ 1.3565 ดอลลาร์ และดอลลาร์ออสเตรเลียอ่อนค่าลงแตะระดับ 0.7824 ดอลลาร์ จากระดับ 0.7841 ดอลลาร์
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 112.61 เยน จากระดับ 113.08 เยน และแข็งค่าขึ้นเมื่อเทียบกับฟรังก์สวิสที่ระดับ 0.9832 ฟรังก์ จากระดับ 0.9775 ฟรังก์